Worcester F 80 Distinctiones

116 Lilium palliet in radicibus

Lilium palliet in radicibus, viret in folis, candet in floribus, rubet in granis. Sic vir iustus palliet per humilitatem, viret per proficiendi animositatem, candet per corporis[[1]](#footnote-1) castitatem, rubet per mentis caritatem. Vel sic lilium pallet in radice, viret in stipite, candet in flore. Sic vir iustus palliet in sui consideracione, viret in operacione, candet in conuersacione. Ergo Matt. 6[:28]: *Considerate lilia agri quomodo crescunt*. Quia lilium crescendo proficit, dum spinis pungitur, et lapidibus circumdatur, quia non vindicat nec vicem reddit, sed expanditur et repanditur, quia expanditur vir iustus ad Deum per cordis oblacionem

/253vb/

et ad proximum reclinatur per operis subuencionem.

¶ Item in lilio notatur moralis puritas, quando vir sanctus ei comparatur, Osee [14:6]: Justus *germinabit sicut lilium*. Ideo signanter dicitur lilium non harundo mobilis per adulacionem, non vrtica pungens ad detracionem, non cicuta texidans per infeccionem.

¶ Item per imperfectionem.

¶ Item radix lilii, quanto plus lapidibus premitur tanto plus dilatatur, et tanto altius crescit, quanto profundius radicatur. Ergo *florete flores quasi lilium*, Eccli. 39[:19]. Quo ad castitatem que facile leditur, et fetet si conteratur, lilium quippe melius seruatur inter spinas quam inter manus. Sic continencia melius seruatur inter opera penitencie quam inter oscula, tactus, et amplexus. Vnde Ambrosius in suo *Hexameron*, dicit quod flos rose ante peccatum Ade caruit spinis, set modo inter stipites spinosos melius crescit, sic ante peccatum Ade non fuit necesse quod castitas se affligeret per penitenciam, sed modo oportet eo quod secundum Augustinum, castitas in deliciis periclitatur. Vnde expertum est[[2]](#footnote-2) rosas magno tempore posse custodiri sub vasis inclusas ad quas ventus uel aer ingredi non posset. Sic castitas in carne humilitati carens vento inanis glorie et aere solicitacionis humane. Alioquin facile perditur, Jac. 1[:11]: *Flos ejus decidit*. Secundum[[3]](#footnote-3) Vegecium, *De re militari*, quando vna pars exercitus potest subtrahere victualia ab alia parte, deuincet eam. Sic si spiritus subtrahat delicias a carne, subiugabit eam. Exemplum in Claudio, libro 6, quomodo Hercules deuicit Antheum, Prou. 26[:20]: *Cum defecerint ligna extinguetur ignis*.

1. corporis ] Lambeth *corr*. corporet F 80 [↑](#footnote-ref-1)
2. est ] Lambeth, F 128 *om*. F 80. [↑](#footnote-ref-2)
3. secundum ] Lambeth, F 128 *om.* F 80. [↑](#footnote-ref-3)